钦定古今图书集成/方舆汇编/边裔典/第089卷 > 杜佑通典 > 海南序略
## 钦定古今图书集成/方舆汇编/边裔典/第089卷 > 杜佑通典 > 海南序略

海南诸国，汉时通焉。大抵在交州南及西南，居大海
中洲上，相去或“五百三百里，五千三千里远者二三
万。乘舶举帆，道里不可详知。”外国诸书虽言里数，又
非定实也。其西与诸胡国接。元鼎中，遣伏波将军路
博德开百越，置日南郡。其徼外诸国，自武帝以来皆
朝见。后汉桓帝时，大秦、天竺皆由此道遣使贡献。及
吴孙权遣宣化从事朱应、中郎康泰使诸国，其所经
及《传闻》则有百数十国，因立记传。晋代通中国者盖
鲜，及宋、齐，至者有十馀国。自梁武、隋炀帝诸国使至，
逾于前代。大唐贞观以后，声教远被，自古未通者，重
译而至，又多梁、隋焉。其无异闻，亦不复更记。